Man kritiek ná ontploffing by fabriekNetcare 911 se helikopter staan gereed om die man op te laai. Foto: Netcare911 ŉ Man veg om sy lewe in die Netcare Milpark-hospitaal nadat hy Woensdag ernstig beseer is tydens ŉ ontploffing by ŉ fabriek in Waltloo, Pretoria. “Die man het glo aan ŉ drom met vlambare vloeistof gesweis. Die vloeistof het met die sweismasjien se vlam in aanraking gekom en aan die brand gesteek. Die drom het ontplof en ŉ brand in die fabriek veroorsaak. Die impak van die ontploffing het die man agteruit geslinger,” het Jeffrey Wicks, ŉ woordvoerder van Netcare911 gesê. Volgens Wicks was die man in ŉ kritieke toestand toe paramedici op die toneel aankom en het hy erge brandwonde oor 90% van sy liggaam opgedoen. Hy is op die toneel behandel en gestabiliseer terwyl Netcare911 se helikopter ontbied is. “Die helikopter moes in ŉ straat land om die man op te laai. Hy is na Milpark geneem om deur spesialiste behandel te word,” het Wicks bygevoeg. Die departement van arbeid ondersoek die voorval.